
Text rozhodnutia
Súd: Krajský súd Bratislava Spisová značka: 16Co/15/2018 Identifikačné číslo súdneho spisu: 1113228063 Dátum vydania rozhodnutia: 26. 11. 2019 Meno a priezvisko sudcu, VSÚ: JUDr. Ing. Mario Dubaň ECLI: ECLI:SK:KSBA:2019:1113228063.3 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Ing. Maria Dubaňa a sudcov JUDr. Ivany Štiftovej a JUDr. Romana Majerského, v sporovej veci žalobcu: KRUK Česká a Slovenská republika s.r.o., Československej armády 7, Hradec Králové, Česká republika, IČO: 247 85 199, zastúpeného Advokátska kancelária Gallo, s.r.o., Jilemnického 4012/30, Martin, proti žalovanej: X. B., Z.. XX.X.XXXX, A. XX, B., o zaplatenie 1.389,48 eura s príslušenstvom, na odvolanie žalovanej proti rozsudku Okresného súdu Bratislava I č.k. 11C/176/2013-127, zo dňa 18.5.2017, takto r o z h o d o l : I. Odvolací súd rozsudok súdu prvej inštancie v napadnutej vyhovujúcej časti mení tak, že žalovaná je povinná zaplatiť žalobcovi 317,24 eura spolu s úrokom z omeškania 5,05 % ročne zo sumy 317,24 eura od 11.2.2015 do zaplatenia, do troch dní od právoplatnosti rozsudku a vo zvyšku žalobu zamieta. II. Žalovanej p r i z n á v a proti žalobcovi nárok na náhradu trov konania v rozsahu 54,34 %. o d ô v o d n e n i e : 1. Napadnutým rozsudkom súd prvej inštancie uložil žalovanej povinnosť zaplatiť žalobcovi 497,56 eura s úrokom z omeškania 5,05 % ročne zo sumy 497,56 eura od 11.2.2015 do zaplatenia; vo zvyšku žalobu zamietol a žalovanej voči žalobcovi priznal nárok na náhradu trov konania v pomere 29,10 %. V odôvodnení uviedol, že právny predchodca žalobcu spoločnosť Consumer Finance Holding a.s. sa žalobou doručenou Okresnému súdu Bratislava II dňa 20.2.2013, domáhal voči žalovanej zaplatenia 1.389,48 eura s úrokom z omeškania 9 % ročne od 23.4.2010 do zaplatenia titulom nesplatenej pôžičky. 2. Pokiaľ ide o stručný obsah napadnutého rozhodnutia (§ 393 ods. 2 C.s.p.), súd prvej inštancie mal z vykonaného dokazovania za preukázané, že právny predchodca žalobcu uzatvoril 8.11.2007 so žalovanou ako fyzickou osobou - nepodnikateľom, zmluvu o pôžičke, predmetom ktorej bolo dočasné poskytnutie peňažných prostriedkov v dohodnutej výške 60.000,- Sk (1.991,64 eura) právnym predchodcom žalobcu žalovanej, ktorá sa zaviazala pôžičku vrátiť v 48 splátkach, vo výške mesačnej splátky 1.940,- Sk (64,40 eura). V zmluve neboli uvedené úroky, výška úrokovej sadzby, poplatok za poskytnutie úveru, či iné ďalšie záväzky; v zmluve nebola uvedená ani konečná splatnosť pôžičky, ani dátum splatnosti prvej splátky. Uviedol, že žalovaná čerpala úver vo výške 60.000,- Sk 8.11.2007; na úhradu splátok úveru zaplatila spolu 1.494,05 eura. Z vykonaného dokazovania ustálil, že žalovaná pôžičku riadne a včas nesplácala. 3. Súd prvej inštancie zmluvu posúdil podľa § 2 písm. b) zákona č. 258/2001 Z.z. ako zmluvu o spotrebiteľskom úvere, na ktorý je nutné aplikovať zákon č. 258/2001 Z.z. v znení platnom ku dňu uzatvorenia zmluvy. Dospel k záveru, že zmluva neobsahuje všetky náležitosti podľa § 4 ods. 2 a ods. 3 cit. zákona a teda pôžička poskytnutá na jej základe nemôže byť považovaná za dojednanú s úrokom a poplatkami (§ 4 ods. 4 zákona č. 258/2001 Z.z.). Ozrejmil, že podľa § 4 ods. 5 zákona č. 258/2001 Z.z. si žalobca nemôže voči žalovanej uplatňovať úroky a poplatky, pretože tieto v zmluve neboli uvedené, a teda pôžičku poskytnutú právnym predchodcom žalobcu žalovanej je potrebné považovať za bezodplatnú a bezúročnú. Skonštatoval, že v zmluve nie je dohodnutá ani doba trvania zmluvy a ani termíny splátok. Pokiaľ sa jedná o Všeobecné obchodné podmienky, ktoré sú podľa zmluvy jej neoddeliteľnou súčasťou bol názoru, že tieto nespĺňajú kritérium písomnej formy; v spotrebiteľských vzťahoch totižto nie je prípustné aby podstatné náležitosti zmluvy o spotrebiteľskom úvere boli zahrnuté do Všeobecných obchodných podmienok, na ktoré zmluva odkazuje a to vzhľadom na spotrebiteľskú povahu vzťahu a vzhľadom na § 4 ods. 1 zákona č. 258/2001 Z.z., keď písomnú formu treba považovať za zachovanú, ak sú podstatné náležitosti obsiahnuté v dokumente podpísanom všetkými účastníkmi. Bol názoru, že obchodné podmienky by nemali obsahovať ustanovenia, ktoré predstavujú dohodu o zákonom stanovených náležitostiach zmluvy o spotrebiteľskom úvere aj preto, že bežný spotrebiteľ nepredpokladá úpravu pre neho najvýznamnejších skutočností týkajúcich sa základných parametrov spotrebiteľského úveru, resp. jeho základných povinností ako dlžníka, práve v menej prehľadných obchodných podmienkach, v ktorých môže takáto významná úprava ujsť jeho pozornosti. Poznamenal, že písomná forma zmluvy o spotrebiteľskom úvere determinuje písomnú formu i ohľadne termínov splátok istiny, úrokov a iných poplatkov. Na uvedenom základe súd prvej inštancie dospel k záveru o nedostatku dohody strán sporu o termínoch splátok istiny, úrokov a iných poplatkov, ktorá dohoda tvorí nevyhnutnú náležitosť každej zmluvy o spotrebiteľskom úvere; zmluva neobsahovala žiaden údaj o tom, v akej výške je v každej splátke pôžičky zahrnutá časť istiny a časť, ktorou spláca dlžník v Zmluve nedohodnutý úrok. Mal za to, že dohoda o výške mesačnej splátky pôžičky, ktorá predstavuje súhrnnú sumu splátky, bez ďalšej konkretizácie výšky istiny a úrokov platených dlžníkom tou - ktorou splátkou, nezodpovedá zákonu č. 258/2001 Z.z. 4. Pokiaľ sa jedná o žalobcom uplatnenú pohľadávku v časti zmluvnej pokuty, súd prvej inštancie objasnil, že podľa § 544 ods. 2 Občianskeho zákonníka možno zmluvnú pokutu dojednať len písomnou formou; pričom táto je zachovaná, ak je dohoda o zmluvnej pokute obsiahnutá v dokumente podpísanom všetkými jej účastníkmi. Poukázal na to, že ustanovenie o zmluvnej pokute je súčasťou Všeobecných obchodných podmienok (čl. 12 bod 12.2.), ktoré však nemajú písomnú formu, nakoľko nie sú podpísané ani veriteľom (právnym predchodcom žalobcu) a ani žalovanou. Uzavrel, že z dôvodu absencie zákonom predpísanej písomnej formy je dohoda o zmluvnej pokute obsiahnutá vo Všeobecných obchodných podmienkach podľa § 40 ods. 1 Občianskeho zákonníka neplatným dojednaním, a teda žalobca nemá nárok voči žalovanej na jej zaplatenie. 5. Súd prvej inštancie vychádzajúc z toho, že právny predchodca žalobcu poskytol žalovanej pôžičku 60.000,- Sk (1.991,64 eura), pričom z prehľadu čerpania a splátok je zrejmé, že žalovaná zaplatila právnemu predchodcovi žalobcu 1.494,05 eura, považoval nárok žalobcu za dôvodný vo výške 497,56 eura. Nakoľko žalobcovi nepatrí nárok na zaplatenie úroku, poplatkov a sankcií bližšie žalobcom nešpecifikovaných, rozhodol súd prvej inštancie podľa § 1 ods. 1, § 3 ods. 1 a ods. 2, § 3 ods. 2, § 4 ods. 1, ods. 2, ods. 3, ods. 4 a ods. 5 zákona č. 258/2001 Z.z., čl. 6 bod 6.1.1., bod 6.2, bod 6.3, bod. 6.4., čl. 12 bod 12.2. a čl. 14 bod 14.2. Všeobecných obchodných podmienok, § 544 ods. 1 a ods. 2, § 517 ods. 1 a ods. 2 Občianskeho zákonníka a § 3 nariadenia vlády SR č. 87/1995 Z.z. tak, že priznal žalobcovi uplatnený nárok len v rozsahu, ktorý zodpovedá zvyšku dlžnej istiny, teda vo výške 497,56 eura, spolu s úrokom z omeškania 5,05 % ročne zo sumy 497,56 eura od 11.2.2015 do zaplatenia. Pokiaľ si žalobca uplatnil úroky z omeškania 9 % ročne zo sumy 1.389,48 eura od 23.4.2010 do zaplatenia, avšak nepreukázal, že predžalobnú výzvu na okamžitú úhradu všetkých splátok z 15.4.2010 žalovanej doručil, úroky z omeškania priznal odo dňa nasledujúceho po doručení žaloby žalovanej, t.j. od 11.2.2015 a to vo výške stanovenej nariadením vlády č. 87/1995 Z.z. O nároku na náhradu trov konania rozhodol podľa § 255 ods. 2 C.s.p., teda podľa pomerného úspechu žalovanej v spore a priznal žalovanej voči žalobcovi nárok na náhradu trov konania v pomere 29,10 %, keď úspech žalobcu predstavuje 35,81 %, úspech žalovanej 64,91 %, teda celkový (čistý) úspech žalovanej predstavuje 29,10 % (64,91 % - 35,81 %). 6. Vo vzťahu k námietke premlčania, ktorú vzniesla žalovaná v priebehu konania tvrdiac, že nárok žalobcu je premlčaný k 8.11.2010, najneskôr však k 20.12.2012, nakoľko právo mohlo byť uplatnené prvýkrát v deň podpisu zmluvy, t.j. 8.11.2007, súd prvej inštancie uviedol, že žalobcom uplatnený nárok je plnením zo spotrebiteľskej zmluvy a premlčuje sa v trojročnej premlčacej dobe v zmysle § 101 Občianskeho zákonníka. Ozrejmil, že pre začiatok plynutia premlčacej doby je rozhodujúci deň, kedy sa právo mohlo vykonať po prvý raz, v tomto prípade po uplynutí dohodnutej doby pôžičky, t.j. 48 mesiacov od jej uzavretia; keďže zmluvné strany sa v zmluve dohodli, že žalovaná bude splácať pôžičku 60.000,- Sk (1.991,64 eura) v splátkach po 1.940,- Sk (64,40 eura), pričom počet mesačných splátok bol dohodnutý na 48. Na uvedenom základe ustálil, že žalovaná mala povinnosť vrátiť požičané peniaze do 8.12.2011, t.j. do 48 mesiacov, t.j. 4 rokov odo dňa nasledujúceho mesiaca po uzavretí zmluvy. Vzhľadom na to, že trojročná premlčacia doba by uplynula 8.12.2014 a žalobca sa domáhal zaplatenia žalovanej sumy žalobou doručenou súdu 20.2.2013, súd prvej inštancie posúdil námietku premlčania ako nedôvodnú. Dodal, že žalobca síce v konaní vo vzťahu k plynutiu premlčacej doby tvrdil, že spoplatnil celý dlh predžalobnou výzvou zo 15.4.2010, avšak nijakým spôsobom nepreukázal doručenie tejto predžalobnej výzvy žalovanej. Z predmetnej výzvy a žalobcom predloženej kópie obálky je zrejmé, že písomnosť bola doručovaná žalovanej na adresu Q. XX, B. i napriek tomu, že v zmluve je uvedená ako kontaktná adresa žalovanej A. XX, B.. Zo žiadnych listinných dokladov predložených žalobcom nevyplýva skutočnosť, že žalovaná oznámila adresu Q. XX, B. ako adresu, na ktorú žiada doručovať zásielky. 7. Proti rozsudku podala žalovaná odvolanie a žiadala napadnutý rozsudok súdu prvej inštancie zmeniť a žalobu zamietnuť. Z obsahu podaného odvolania vyplýva, že odvolaním napadla rozsudok v jeho vyhovujúcej časti. Podstatným zhrnutím skutkových tvrdení a právnych argumentov jej odvolania (§ 393 ods. 2 C.s.p.) možno konštatovať, že v ňom namietala, že súd prvej inštancie nesprávne právne posúdil námietku premlčania. Bola názoru, že k premlčaniu nároku došlo k 20.12.2012. Dôvodila, že vzhľadom na to, že pôžička sa stáva splatnou ihneď po nezaplatení prvej splátky, začiatok premlčacej doby nastal najneskôr druhou nesplatenou splátkou. Uviedla, že v prípade, ak sa odvolací súd stotožní so záverom súdu prvej inštancie, žiada o splátkový kalendár na dobu 24 mesiacov, po 46,58 eura mesačne, resp. po úvahe súdu na dobu 12 mesiacov, prípadne 18 mesiacov, čo odôvodňovala tým, že je samoživiteľka, od 15.11.2016 v rozvodovom konaní, manžel nespolupracuje a neprispieva ničím na výživu maloletého syna vo veku 10 rokov, a teda nie je schopná z čistého príjmu 340 eur uhrádzať všetky nevyhnutné výdavky na bývanie, energie a výživu maloletého syna. 8. Žalobca vo vyjadrení k odvolaniu žalovanej žiadal odvolanie odmietnuť. Argumentoval tým, že z odvolania nie je zrejmé, voči ktorému výroku napadnutého rozsudku smeruje a z akého dôvodu; mal za to, že z neho nevyplýva žiaden zo zákonných odvolacích dôvodov a žalovaná sa odvolaním len snaží napraviť svoju nečinnosť v prvoinštančnom konaní. Bol názoru, že podanie žalovanej označené ako odvolanie je skôr žiadosťou o povolenie splátok. V tejto súvislosti podotkol, že v priebehu súdneho konania žalovaná ani raz nežiadala o povolenie splátok a nepredložila ani žiadne dôkazy preukazujúce jej prípadnú zlú finančnú situáciu. 9. Žalovaná v odvolacej replike zopakovala, že nárok žalobcu bol premlčaný najneskôr k 20.12.2012 a to vzhľadom na skutočnosť, že pôžička sa stáva splatnou ihneď po nesplatení prvej splátky, resp. najneskôr druhej splátky. Uviedla, že pôvodný žalobca Consumer Finance Holding, a.s. predal svoju pohľadávku zmluvou o postúpení pohľadávky 17.3.2013, t.j. po lehote a nový žalobca si ju až po tomto čase uplatnil na súde, t.j. rovnako po uplynutí lehoty. 10. Žalobca v odvolacej duplike zdôraznil, že zmluva spĺňa všetky náležitosti zákona vyžadované v čase jej uzatvorenia; žalovaná svojím podpisom potvrdila, že sa oboznámila so Všeobecnými obchodnými podmienkami, súčasťou ktorých bolo aj ustanovenie o sankciách a poplatkoch v prípade porušenia zmluvných povinností. V tejto súvislosti upriamil pozornosť na stanovisko sudcu Ústavného súdu SR Milana Ľalíka uverejnené v Prehľade vybraných rozhodnutí Ústavného súdu SR, za obdobie február 2014, 1. senát. Zdôraznil, že žalovaná nedodržiavala platobnú disciplínu a v dôsledku porušenia jej zmluvných povinností ju predžalobnou upomienkou vyzval k úhrade dlhu jednorázovo, to znamená, že medzi ním a žalovanou došlo v zmysle predžalobnej upomienky z 15.4.2010 k zosplatneniu celého dlhu a žalovaná bola vyzvaná k okamžitej úhrade všetkých splátok jednorázovo a to do troch dní od doručenia predmetnej upomienky. Aj napriek uvedenému však bola nečinná. Na uvedenom základe sa domnieval, že prvý raz mohol vykonať svoje právo a teda vymáhať žalovanú sumu 23.4.2010, t.j. deň po uplynutí lehoty na dobrovoľné plnenie; trojročná premlčacia doba by teda uplynula 23.4.2013; žaloba bola súdu odoslaná 18.2.2013, t.j. v rámci plynutia riadnej premlčacej doby. Jeho nárok tak nie je premlčaný. 11. Odvolací súd uznesením č.k. 16Co/15/2018-199, zo dňa 6.8.2019 pripustil, aby do konania na miesto doterajšieho žalobcu Sécapital S. á.r.L., 2 Avenue Charles de Gaulle, L-1653, Luxemburg, Luxemburské veľkovojvodstvo, vstúpil ako žalobca KRUK Česká a Slovenská republika s.r.o., Československej armády 7, Hradec Králové z dôvodu, že v priebehu odvolacieho konania zmluvou o postúpení pohľadávok došlo k postúpeniu žalovanej pohľadávky na nového veriteľa. 12. Nakoľko odvolací súd dospel k záveru, že na prejednávanú vec sa vzťahuje § 103 veta prvá Občianskeho zákonníka, ktoré pri doterajšom rozhodovaní použité nebolo, postupom podľa § 382 C.s.p. strany vyzval, aby sa k možnému použitiu § 103 veta prvá Občianskeho zákonníka vyjadrili. 13. Žalobca na výzvu odvolacieho súdu reagoval podaním, v ktorom uviedol, že súd prvej inštancie konštatoval neexistenciu dohody o zosplatnení, preto sa premlčuje každá splátka samostatne. Pri konštatovanej bezúročnosti poskytnutého úveru, je potom potrebné stanoviť výšku jednej bezúročnej splátky, ktorá sa určí podielom sumy poskytnutej pôžičky a počtu mesačných splátok, ktorých bolo 48; výška jednej bezúročnej splátky tak predstavuje 41,49 eura. Nespornou skutočnosťou v konaní bola celková výška vykonaných úhrad zo strany žalovanej v sume 1.494,08 eura; uvedená výška úhrad tak predstavuje úhradu 36 bezúročných splátok po 41,49 eura a časť 37. splátky vo výške 0,44 eura. Bol názoru, že pri celkovom počte predpísaných mesačných splátok 48 tak má nárok na 11 nepremlčaných bezúročných splátok po 41,49 eura a časť 12. splátky vo výške 41,05 eura, t.j. spolu 497,44 eura. Odchýlka 0,12 eura je spôsobená zaokrúhlením vyčíslených súm na dve desatinné miesta. Súdom prvej inštancie priznaný nárok preto považoval za dôvodný. 14. Odvolací súd viazaný rozsahom a dôvodmi odvolania (§ 378, § 380 ods. 1 .s.p.), preskúmal rozsudok súdu prvej inštancie v napadnutej časti, prejednal odvolanie žalovanej bez nariadenia odvolacieho pojednávania podľa § 385 ods. 1 a contrario, keďže sa nejednalo o prípad, v ktorom by bolo potrebné zopakovať alebo doplniť dokazovanie a nariadenie pojednávania si nevyžadoval ani dôležitý verejný záujem; a dospel k záveru, že odvolanie žalovanej je čiastočne dôvodné. Rozhodnutie súdu prvej inštancie odvolací súd zmenil, nakoľko neboli splnené podmienky na jeho potvrdenie, ani na jeho zrušenie (§ 388 C.s.p.). Rozsudok verejne vyhlásil dňa 26.11.2019 (§ 219 ods. 3 C.s.p.). 15. Podľa § 103 ods. 1 veta prvá Občianskeho zákonníka ak bolo dohodnuté plnenie v splátkach, začína plynúť premlčacia doba jednotlivých splátok odo dňa ich zročnosti. 16. Právnym posúdením je činnosť súdu, pri ktorej aplikuje konkrétnu právnu normu na zistený skutkový stav, tzn. vyvodzuje zo skutkového zistenia, aké práva a povinnosti majú účastníci podľa príslušného právneho predpisu. Nesprávnym právnym posúdením veci je omyl súdu pri aplikácii práva na zistený skutkový stav (skutkové zistenie), pričom o mylnú aplikácii právnych predpisov ide vtedy, ak súd použil iný právny predpis, než ktorý mal správne použiť alebo aplikoval správny predpis, ale nesprávne ho vyložil, príp. ho na daný skutkový stav inak nesprávne aplikoval (z podradenia skutkového stavu pod právnu normu vyvodil nesprávne právne závery o právach a povinnostiach sporových strán). 17. Žalovaná v podanom odvolaní namietala nesprávne právne posúdenie námietky premlčania, ktorú súd prvej inštancie považoval za neopodstatnenú s odôvodením, že žalobca mohol po prvý raz vykonať svoje právo po uplynutí dohodnutej doby pôžičky, t.j. po uplynutí 48 mesiacov od uzavretia zmluvy a premlčacia doba by tak uplynula 8.12.2014, pričom vychádzal zo zistenia, že zmluva neobsahuje termín splatnosti jednotlivých splátok, pretože Všeobecné obchodné podmienky, ktoré podľa zmluvy mali byť neoddeliteľnou súčasťou zmluvy nespĺňajú kritérium písomnej formy, ktorá je zachovaná iba vtedy, ak je zmluva obsiahnutá v dokumente podpísanom všetkými jej účastníkmi. 18. Odvolací súd sa s takýmto záverom súdu prvej inštancie nestotožňuje a považuje ho za nesprávny. Zo skutkových zistení súdu prvej inštancie nepochybne vyplýva, že podľa čl. 6 bod 6.2. a 6.4 Všeobecných obchodných podmienok, pokiaľ nie je v splátkovom kalendári alebo v zmluve alebo podmienkach alebo VOP stanovené iné, splátky sú splatné 20. dňa v príslušnom kalendárnom mesiaci; prvá splátka je splatná nasledujúci mesiac po uzavretí zmluvy. Text všeobecných podmienok upravujúci lehotu splatnosti splátok a tiež splatnosť prvej splátky sa nachádza na opačnej strane (z pohľadu zmluvy o pôžičke) listiny a nepochybne súvisí s uzavretou zmluvou; je teda nepochybné, že ide o prílohu, na ktorú odkazuje zmluva o pôžičke, ktorá bola vlastnoručne podpísaná žalovanou. Materiálna aj obsahová väzba oboch textov je očividná a bolo by extrémne formalistické zakladať záver o absencii termínu splatnosti splátok na tom, že všeobecné podmienky neboli žalovanou podpísané a preto nie sú súčasťou zmluvy o pôžičke. K uvedenému hodno doplniť, že vo všeobecnosti platí, že zmluvné strany si môžu dohodnúť obsah práv a povinností, ktorými sa budú vzájomne riadiť; dohodnuté práva a povinnosti sú obvykle obsiahnuté priamo v zmluve, čo však nevylučuje aplikáciu všeobecných či iných obchodných podmienok, na ktoré môže zmluva odkazovať. Ide o bežnú prax, ktorá síce v Občianskom zákonníku na rozdiel od Obchodného zákonníka výslovne upravená nie je, avšak je možné ju vyvodiť z princípu zmluvnej voľnosti, ktorá je jednou z vedúcich princípov záväzkového práva. Ustanovenia, ktorými sú práva a povinnosti upravené vo všeobecných podmienkach nie sú vylúčené ani pre oblasť spotrebiteľského práva. Tu však pre všeobecné podmienky či iné všeobecné ustanovenia, na ktoré zmluva odkazuje platia limity dané tým, že nesmú pod hrozbou neplatnosti podľa § 53 ods. 5 Občianskeho zákonníka obsahovať dojednania, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa (tzv. „neprijateľné podmienky“). Pre úplnosť treba dodať, že podľa § 40 ods. 3 Občianskeho zákonníka je síce predpokladom písomnej formy právneho úkonu tiež podpis konajúcej osoby, avšak ak súčasťou písomne uzavretej zmluvy sú aj listiny označené v rámci zmluvných dojednaní za súčasť zmluvného textu a tieto boli k zmluve pripojené, hoci neboli osobitne podpísané, je treba mať za to, že písomná forma právneho úkonu je dodržaná aj vo vzťahu k týmto listinám. 19. V nadväznosti na predchádzajúce právne východiská odvolací súd dospel k záveru, že pri posúdení otázky premlčania bolo potrebné postupovať v súlade s § 103 ods. 1 veta prvá Občianskeho zákonníka, v zmysle ktorého pri plnení v splátkach začína plynúť premlčacia doba jednotlivých splátok odo dňa ich zročnosti. V súdenej veci, vychádzajúc zo záverov súdu prvej inštancie o tom, že zmluva je bezúročná a bez poplatkov, povinnosti žalovanej plniť dlh v pravidelných mesačných splátkach po 64,40 eura, bola žalovaná povinná vrátiť pôžičku do 20.6.2010; pričom výška poslednej splátky činila 59,64 eura. Žalobca podal žalobu na súde 20.2.2013. Nepremlčané tak ostali splátky splatné 20.2.2010, 20.3.2010, 20.4.2010, 20.5.2010 a 20.6.2010 v celkovej výške 317,24 eura (64,40 eura x 4 + 60 eur), ktoré ostala žalovaná žalobcovi naďalej dlžná. Odvolaciu námietku žalovanej tak odvolací súd považoval za čiastočne dôvodnú. 20. Odvolací súd sa nestotožnil s vyjadrením žalobcu, ktorý pri bezúročnosti poskytnutého úveru mal za to, že je potrebné vychádzať z toho, že výška jednej bezúročnej splátky sa určí podielom sumy poskytnutej pôžičky a počtu mesačných splátok, ktorých bolo 48, teda že výška jednej bezúročnej splátky predstavuje 41,49 eura. Konštatovaním bezúročnosti a bezpoplatkovosti zmluvy sa totižto nič nemení na výške splátky, ktorú je spotrebiteľ povinný splácať a preto sa táto v celom rozsahu započítava na istinu poskytnutej pôžičky. 21. K právnemu záveru, ku ktorému dospel súd prvej inštancie pri posúdení námietky premlčania, odvolací súd pre úplnosť poznamenáva, že aj v prípade, ak termín splatnosti splátok nie je dohodnutý, je nutné vychádzať z obsahu samotnej zmluvy. Ak zo zmluvy vyplýva, že dlh bude zanikať postupne, v pravidelných mesačných splátkach, potom platí, že ak nie je dohodnutá lehota splatnosti postupne zanikajúceho záväzku, je dlžník povinný splniť dlh prvého dňa potom, ako o splnenie dlhu požiada veriteľ (splatnosť dlhu je určená výzvou veriteľa). Ak teda veriteľ môže sám vyvolať splatnosť dlhu, potom môže svoje právo aj vykonať. Prvá objektívna možnosť vykonania práva je tak daná okamihom, kedy veriteľ mohol najskôr o splnenie dlhu požiadať. Pri postupne zanikajúcom záväzku, napr. aj splácaním dlhu mesačnými splátkami, zánik záväzku v dôsledku premlčania je preto potrebné posudzovať pri každej jednotlivej splátke samostatne a to s ohľadom na to, kedy veriteľ mohol o zaplatenie každej jednotlivej splátky požiadať najskôr; ide potom o prvý deň každého mesiaca. 22. Na uvedenom základe odvolací súd rozsudok súdu prvej inštancie v napadnutej časti uloženia povinnosti žalovanej zaplatiť žalobcovi 497,56 eura spolu s úrokom z omeškania 5,05 % ročne z sumy 497,56 eura od 11.2.2015 do zaplatenia zmenil tak, že žalovanej uložil povinnosť zaplatiť žalobcovi 317,24 eura spolu s úrokom z omeškania 5,05 % ročne z sumy 317,24 eura od 11.2.2015 do zaplatenia a vo zvyšku žalobu zamietol. Vychádzal pritom v celom rozsahu zo skutkového stavu zisteného súdom prvej inštancie, ktorým je viazaný (§ 383 C.s.p.) a ktorý po právnej stránke posúdil inak a preto nemusel opakovať, príp. dopĺňať dokazovanie. 23. Odvolací súd nepovolil žalovanej splácať dlh v splátkach, nakoľko žalobca so splácaním dlžnej sumy v splátkach nevyslovil súhlas; žalovaná súčasne svoje tvrdenia odôvodňujúce splácanie dlžnej sumy v splátkach ničím nepreukázala. 24. O nároku na náhradu trov celého konania odvolací súd rozhodol podľa § 396 ods. 2 C.s.p. v spojení s § 255 ods. 1 C.s.p. a § 262 ods. 1 C.s.p. tak, že žalovanej priznal proti žalobcovi nárok na náhradu trov konania v rozsahu 54,34 %, nakoľko mala vo veci prevažný úspech. Vzhľadom na žalobcom uplatnený nárok (zaplatenie 1.389,48 eura) a pomer k priznanému nároku (317,24 eura), predstavuje úspech žalobcu 22,83 %, úspech žalovanej 77,17 %. Rozdiel v pomere úspechu medzi stranami sporu tak predstavuje úspech žalovanej v rozsahu 54,34 %. 25. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2019:1113228063.3 (dáta aktuálne k 14. 11. 2026). Záväzné je znenie zverejnené súdom.




